DIRETTIVA TAL-KUMMISSJONI 2006/80/KE
tat-23 ta’ Ottubru 2006
li tadatta ċerti direttivi fil-qasam ta’ l-enerġija, minħabba l-adeżjoni tal-Bulgarija u tar-Rumanija
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat ta’ l-Adeżjoni tal-Bulgarija u tar-Rumanija, u b’mod partikolari l-Artikolu 4(3) tiegħu,
Wara li kkunsidrat l-Att ta’ l-Adeżjoni tal-Bulgarija u tar-Rumanija, u b’mod partikolari l-Artikolu 56 tiegħu,
Billi:
(1)
Skond l-Artikolu 56 ta’ l-Att ta’ l-Adeżjoni, meta xi atti li jibqgħu validi wara l-1 ta’ Jannar 2007 ikunu jeħtieġu li jiġu adattati minħabba l-adeżjoni, u dawn l-adattamenti ma jkunux provduti fl-Att ta’ l-Adeżjoni jew fl-Annessi tiegħu, l-adattamenti meħtieġa għandhom jiġu adottati mill-Kummissjoni f’kull każ fejn il-Kummissjoni kienet adottat l-att oriġinali.
(2)
L-Att Finali tal-Konferenza li fasslet it-Trattat ta’ l-Adeżjoni kien jindika li l-Partijiet Kontraenti Għolja kienu laħqu qbil politiku dwar sett ta’ adattamenti ta’ atti adottati mill-Istituzzjonijiet li kienu meħtieġa minħabba l-adeżjoni u stiednu lill-Kunsill u lill-Kummissjoni sabiex jadottaw dawn l-adattamenti qabel l-adeżjoni, b’mod komplet u aġġornat fejn meħtieġ sabiex titqies l-evoluzzjoni tal-liġi ta’ l-Unjoni.
(3)
Fid-dawl ta’ dan, id-Direttivi tal-Kummissjoni 94/2/KE (1), 95/12/KE (2), 95/13/KE (3), 96/60/KE (4), 97/17/KE (5), 2002/31/EC (6) u 2002/40/KE (7) għandhom għalhekk jiġu emendati,
ADOTTAT DIN ID-DIRETTIVA:
Artikolu 1
Id-Direttivi 94/2/KE, 95/12/KE, 95/13/KE, 96/60/KE, 97/17/KE, 2002/31/KE u 2002/40/KE huma emendati kif stabbilit fl-Anness.
Artikolu 2
1. L-Istati Membri għandhom jadottaw u jippubblikaw, sa mhux aktar tard mid-data ta’ l-adeżjoni tal-Bulgarija u tar-Rumanija ma’ l-Unjoni Ewropea, il-liġijiet, ir-regolamenti u d-dispożizzjonijiet amministrattivi meħtieġa sabiex iħarsu din id-Direttiva. Huma għandhom minnufih jikkomunikaw lill-Kummissjoni t-test ta’ dawk id-dispożizzjonijiet kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
Huma għandhom japplikaw dawk id-dispożizzjonijiet mid-data ta’ l-adeżjoni tal-Bulgarija u tar-Rumanija ma’ l-Unjoni Ewropea.
Meta l-Istati Membri jadottaw dawk id-dispożizzjonijiet, dawn għandu jkollhom referenza għal din id-Direttiva jew għandhom ikunu akkumpanjati minn din ir-referenza meta jiġu ppubblikati uffiċjalment. L-Istati Membri għandhom jiddeċiedu kif għandha ssir din ir-referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fl-oqsma koperti minn din id-Direttiva.
Artikolu 3
Din id-Direttiva għandha tidħol fis-seħħ bil-kondizzjoni li, u fid-data li fiha, jidħol fis-seħħ it-Trattat ta’ l-Adeżjoni tal-Bulgarija u tar-Rumanija.
Artikolu 4
Din id-Direttiva hija indirizzata lill-Istati Membri.
Magħmul fi Brussell, 23 ta’ Ottubru 2006.